**Mary Kalantzis & Bill Cope, *«Νέοι μαθητές», η πρόκληση: Ένα στοίχημα που μπορούν να το κερδίσουν μόνο οι «νέοι εκπαιδευτικοί»*, *Τα Νέα, 3 Ιουνίου 2010, σελ.4*.**

Οι προκλήσεις που αντιμετωπίζει η Ελλάδα στην εκπαίδευσή της είναι πολύ σοβαρές και μεγάλες προκειμένου να δημιουργήσει μια ανταγωνιστική οικονομία, και πολίτες που να αντιλαμβάνονται δυναμικά το ρόλο τους στο νέο αιώνα. Η αντιμετώπιση αυτών των προκλήσεων απαιτεί ολοκληρωμένη μεταρρύθμιση του εκπαιδευτικού συστήματος. Πρέπει να δημιουργήσουμε ένα νέο είδος σχολείου, με ένα νέο είδος επαγγελματία εκπαιδευτικό, που καλλιεργεί ένα νέο είδος μαθητή. Αν δεν αλλάξουμε τις μεθόδους της διδασκαλίας και μάθησης με έναν θεμελιώδη τρόπο θα βρεθούμε ως πολίτες και ως χώρα ακόμη και πιο πίσω από τις εξελίξεις. Το Νέο Σχολείο έρχεται να απαντήσει σε αυτές τις προκλήσεις μέσα από την επαναοριοθέτηση πρώτα από όλα του ρόλου του μαθητή.

Στα σχολεία μας, βλέπουμε την άφιξη μιας νέας γενιάς των εκπαιδευόμενων. Τους ονομάζουμε η Γενιά ‘Σ’ για τη *συμμετοχικότητα*που επιδεικνύουν σε κάθε πτυχή της μαθημερινότητάς τους. Οι εν λόγω μαθητές έχουν διαφορετικά είδη ευαισθησίας και ευφυΐας από τους μαθητές του πρόσφατου παρελθόντος μας. Η προηγούμενη γενιά ήταν συνηθισμένη να είναι παθητική παρατηρητής ιστοριών στον κινηματογράφο ή στην τηλεόραση. Οι μαθητές της γενιάς ‘Σ’ έχουν συνηθίσει να είναι δραστήριοι χαρακτήρες μέσα στις ιστορίες των βιντεοπαιχνιδιών, όπου διαδραματίζουν ένα σημαντικό ρόλο στο πώς τελειώνει η ιστορία. Η προηγούμενη γενιά συνήθιζε να ακούει τα «40 κορυφαία τραγούδια» από λίστες αναπαραγωγής που επιλέγονταν από ένα ραδιοφωνικό σταθμό. Η γενιά ‘Σ’ κάνει το δικό της καταλόγο τραγουδιών για τα προσωπικά της iPods. Η προηγούμενη γενιά μορφώθηκε διαβάζοντας στον ελεύθερο χρόνο της. Η γενιά ‘Σ’ μορφώνεται γράφοντας στον ελεύθερο της χρόνο στο Facebook, στο Twitter, στα ιστολόγια (blogs), ακόμη και στα γραπτά μηνύματα των κινητών της. Η προηγούμενη γενιά παρακολουθούσε παθητικά τηλεοπτικά προγράμματα που άλλοι θεωρούσαν καλό για αυτήν σε μια χούφτα διαθέσιμων καναλιών. Η γενιά ‘Σ’ σερφάρει στα εκατοντάδες κανάλια, ή στα εκατομμύρια των βίντεο στο YouTube, ή κάνει τα δικά της βίντεο - ακόμη και στα κινητά τηλέφωνα - και τα ανεβάζει στο YouTube.

Ο κόσμος έχει σίγουρα αλλάξει. Αυτή η γενιά θα απογοητεύεται και θα συνθλίβεται από ένα παλαιομοδίτικο πρόγραμμα σπουδών, το οποίο αναμένει παθητικούς αποδέκτες της επίσημης γνώσης και του γενικού περιεχομένου ενός βιβλίου. Δεν είναι αυτό που θέλουμε ακόμη και για το χώρο εργασίας. Οι καλύτεροι εργαζόμενοι στις μέρες μας αλλά και στο εγγύς μέλλον δεν θα είναι εκείνοι που θα παίρνουν χωρίς να δυσανασχετούν εντολές από το αφεντικό. Θα είναι αυτοί που συμμετέχουν, που λύνουν προβλήματα, που καινοτομούν, που εκτιμούν και αναλαμβάνουν το ρίσκο, που είναι δημιουργικοί, εν ολίγοις, εκείνοι, οι οποίοι δίνουν το καλύτερο δυνατόν για τον οργανισμό, στον οποίο εργάζονται.

Το Νέο Σχολείο αποσκοπεί στη δημιουργία σχολικού περιβάλλοντος που διαμορφώνει ένα νέο είδος μαθητή. Το πρόγραμμα σπουδών του νέου σχολείου θα ενθαρρύνει τους μαθητές να ασχολούνται με ενεργό τρόπο με τη μάθησή τους, καθορίζοντας τις πραγματικές θεωρητικές και πρακτικές προκλήσεις. Οι εκπαιδευτικοί και οι μαθητές θα είναι σε θέση να κάνουν σημαντικές επιλογές για το τι και το πώς μαθαίνουν (έχοντας δηλαδή βαθμούς ελευθερίας στο σχεδιασμό της μάθησης), ώστε να επιτύχουν νέες υψηλότερες επιδόσεις. Φανταζόμαστε εδώ πιο ελκυστικούς και πιο ποικίλους χώρους και τρόπους μάθησης. Αυτοί είναι οι χώροι/τρόποι που θα είναι πιο σχετικοί με το είδος του κόσμου, στον οποίο, η Γενιά ‘Σ’, ήδη ζει.

Ο νέος μαθητής θα αναλάβει μεγαλύτερη ευθύνη για τη μάθησή του, εν μέρει επειδή του έχει δοθεί μεγαλύτερη αυτονομία και δυνατότητες αυτο-ελέγχου. Θα είναι ένας παραγωγός γνώσης, αντλώντας από ένα ευρύ φάσμα διαθέσιμων πόρων γνώσης, - αντί καταναλωτής της γνώσης, που τροφοδοτείται από μία μόνο πηγή, το παλιό βιβλίο. Θα λειτουργεί και θα εργάζεται αποτελεσματικά σε ζεύγη ή σε ομάδες πάνω σε συνεργατικές εργασίες μάθησης, και θα δημιουργεί γνώση για να τη μοιραστεί με τους συμμαθητές του. Θα συνεχίζει να μαθαίνει και πέρα από την τάξη. Θα χρησιμοποιεί τα σύγχρονα ηλεκτρονικά μέσα για να μαθαίνει οπουδήποτε και ανά πάσα στιγμή - ένα φαινόμενο που ονομάζεται «πανταχού παρούσα μάθηση». Θα κάνει την κριτική του αυτο-αξιολόγηση και θα αναστοχάζεται ό,τι έχει μάθει. Θα καταχωρεί τα σχόλια για τους συμμαθητές του και την ανατροφοδότησή του σε χώρους «κοινωνικής δικτύωσης». Θα είναι δρών πρόσωπο σε περιβάλλοντα όπου η ευφυΐα είναι συλλογική (και όχι απλώς το άθροισμα των γνώσεων που μπορεί να παραμείνουν στο κεφάλι ενός ατόμου), το αποτέλεσμα συνεργατικό και οι αποδέκτες το σύνολο της εκπαιδευτικής κοινότητας και της κοινωνίας.

Αυτές είναι πραγματικά μεγάλες αλλαγές, όμως, κανένα από αυτά τα πράγματα δεν θα επιτευχθεί χωρίς το μετασχηματισμό του επαγγέλματος του εκπαιδευτικού. Αν θέλουμε να έχουμε «νέους μαθητές» χρειαζόμαστε «νέους εκπαιδευτικούς». Εκπαιδευτικούς που θα σχεδιάζουν την εμπειρία της μάθησης και θα την αξιολογούν συνεχώς για να βελτιώσουν την επίδοση όλων των μαθητών, έχοντας στη διάθεσή τους ηλεκτρονικά εργαλεία για τη δημιουργία πιο διαδραστικών μαθησιακών περιβαλλόντων και θεμάτων, κατάλληλων για τη Γενιά ‘Σ’. Το πρόγραμμα εκπαιδευτικού σχεδιασμού του Νέου Σχολείου που ετοιμάζεται από το Υπουργείο Παιδείας της Ελλάδας θα δημιουργήσει πρακτικές επαγγελματικές ευκαιρίες επιμόρφωσης για τους εκπαιδευτικούς, στις οποίες θα μαθαίνουν και θα εξασκούνται στους σχεδιασμούς μάθησης σε σύγχρονα διδακτικά περιβάλλοντα. (*Για περισσότερες πληροφορίες επισκεφθείτε το:* <http://neamathisi.com>)

Ωστόσο, όλη αυτή η αλλαγή θα επιτευχθεί μόνο με την υποστήριξη όλων των μετόχων της εκπαιδευτικής κοινότητας. Οι εκπαιδευτικοί θα πρέπει να αναδυθούν σε ένα νέο είδος επαγγελματία. Οι μαθητές θα πρέπει να μάθουν πώς να μαθαίνουν με νέους τρόπους. Οι γονείς θα πρέπει να συμμετάσχουν και να παρέχουν στήριξη για μάθηση με νέους τρόπους και νέα μέσα, όπως το Διαδίκτυο, - και αυτό είναι πάρα πολύ διαφορετικό από τη σχολική εκπαίδευση που οι ίδιοι θυμούνται από την παιδική τους ηλικία.

Αυτές οι φιλοδοξίες και όλες αυτές οι αλλαγές πιστεύουμε ότι μπορούν να επιτευχθούν μέσα σε λίγα χρόνια. Η Ελλάδα πάντοτε αποδεικνύει πολύ ικανή να ανταπεξέλθει στις μεγαλύτερες προκλήσεις, όταν αρκετοί άνθρωποι εργάζονται μαζί για ένα κοινό σκοπό. Δεν υπάρχει τίποτα πιο σημαντικό από την εκπαίδευση για το μέλλον της χώρας. Η εκπαιδευτική μεταρρύθμιση είναι μια αναγκαιότητα, αν θέλουμε να βελτιώσουμε τα εκπαιδευτικά μας αποτελέσματα στις εξετάσεις των διεθνών οργανισμών (PISA και ΟΟΣΑ), αλλά και τη συνολική μας απόδοση ως οικονομία και κοινωνία.

***Ευγενία Αρβανίτη, «Η πόρτα της τάξης πρέπει να είναι ανοιχτή και στους άλλους δασκάλους», Τα Νέα, 28 Μαΐου 20101, σελ.6*.**

Η προοπτική του νέου σχολείου έρχεται να ανακινήσει έναν ευρύ διάλογο για την εκπαίδευση στη χώρα μας, τη θέση της στην παγκόσμια κοινότητα και το ρόλο του εκπαιδευτικού.

Μέχρι τώρα οι επιδόσεις του συστήματός μας στο παγκόσμιο χωριό μέσα απλό τις μετρήσεις της PISA ήταν πολύ χαμηλές (24η από 27 χώρες στο γραμματισμό το 2000, 27η/29 χώρες στα Μαθηματικά, το 2003 και 28η/ 30 χώρες στις εξετάσεις για τις επιστήμες, το 2006. Οι χώρες που πέτυχαν τις πιο υψηλές επιδόσεις αυτά τα χρόνια είναι η Φινλανδία, ο Καναδάς, η Αυστραλία και η Ιαπωνία. Ενώ, οι μόνες χώρες που σκοράρουν σταθερά χειρότερα από την Ελλάδα, είναι η Τουρκία και το Μεξικό. Αυτά είναι πολύ ανησυχητικά αποτελέσματα που όμως εξηγούνται από τη φιλοσοφία/μεθοδολογία αυτών των μετρήσεων. Οι εξετάσεις της PISA (Πρόγραμμα Διεθνούς Αξιολόγησης Μαθητών) απευθύνεται σε μαθητές 15 ετών, οι οποίοι είναι δηλαδή έτοιμοι να προχωρήσουν στην μετα-υποχρεωτική τους εκπαίδευση, ή να ενταχθούν στο εργατικό δυναμικό της χώρας τους. Οι εξετάσεις της PISA δεν εξετάζουν το αν οι μαθητές μπορούν να απομνημονεύσουν γεγονότα και θεωρίες, αλλά ζητούν από τους μαθητές να επιλύσουν προβλήματα σε πραγματικές συνθήκες, να αποδείξουν ότι διαθέτουν κριτικό στοχασμό και ότι μπορούν εφαρμόσουν τις γνώσεις τους σε πραγματικές καταστάσεις. Ο λόγος για τον οποίο η PISA παίρνει αυτή την προσέγγιση είναι για να γίνουν αντιληπτά το είδος και το εύρος των ικανοτήτων που οι μαθητές έχουν μάθει από τη σχολική τους εκπαίδευση και οι οποίες θα μπορούσαν να είναι πραγματικά χρήσιμες γνώσεις για τη ζωή τους, ως μελλοντικοί πολίτες και εργαζόμενοι.

Γίνεται λοιπόν φανερό ότι το εκπαιδευτικό μας σύστημα αποτυχαίνει με βάση τα διεθνή πρότυπα. Για χάρη των νέων γενιών και για το μέλλον της χώρας μας, δεν έχουμε άλλη επιλογή από το να καλύψουμε τη διαφορά και την κατάταξή μας, αλλά και να βελτιώσουμε το εκπαιδευτικό μας σύστημα, έτσι ώστε να γίνουμε οι καλύτεροι.

Πού λοιπόν εντοπίζονται τα προβλήματα στο ελληνικό σύστημα εκπαίδευσης; Οι απαντήσεις πρέπει να είναι προφανείς για πολλούς από εμάς. Οι μαθητές μας έχουν, κατά τα παγκόσμια πρότυπα, μια σύντομης διάρκειας σχολική ημέρα, στην οποία πρέπει να καλύψουν πολύ ύλη και να ξοδέψουν τον περισσότερο χρόνο για να απομνημονεύουν γνώσεις προκειμένου να πετύχουν σε παραδοσιακές μορφές αξιολόγησης (τεστ, διαγωνίσματα). Και όταν οι μαθητές δεν μπορούν να αποστηθίσουν αρκετά, οι γονείς πληρώνουν αρκετά χρήματα (που τα έχουν κερδίσει με πολύ κόπο) σε φροντιστήρια για να συνεχιστεί ένας παραλογισμός που θέλει τους μαθητές να εκπαιδεύονται επιπλέον, ώστε να παίρνουν το λάθος είδος γνώσεων για να πετύχουν υψηλές επιδόσεις σε λάθος είδη αξιολόγησης.

Εν τω μεταξύ, στο σχολείο, τα παιδιά μας έχουν πολύ λίγες ευκαιρίες για να κάνουν εργασίες με πρότζεκτ, για να επιλύσουν πραγματικά προβλήματα, για να σκέφτονται κριτικά ή για να κάνουν ομαδικές εργασίες με τους συμμαθητές τους. Με άλλα λόγια, μαθαίνουν να γίνονται παθητικοί δέκτες γνώσεων που τους σερβίρονται αντί να συμμετέχουν ενεργά στη μαθησιακή διαδικασία και να είναι δημιουργοί της γνώσης. Επίσης έχουν λίγες ευκαιρίες για να χρησιμοποιούν τις νέες τεχνολογίες με καινοτόμους αλλά και πρακτικούς τρόπους. Οι εκπαιδευτικοί μας από την άλλη πλευρά είναι πλημμελώς προετοιμασμένοι με ελάχιστες ή και καθόλου επαγγελματικές ευκαιρίες μάθησης. Η αμοιβή τους είναι τόσο μικρή, που πρέπει να κάνουν άλλη δουλειά και πολλοί από αυτούς καταφεύγουν σε φροντιστήρια. Οι εκπαιδευτικοί μας και τα παιδιά μας έχουν εγκλωβιστεί σε ένα βασανιστικό σύστημα εκπαίδευσης που στηρίζεται στα κλισέ των βιβλίων και στις παραδοσιακές εξετάσεις και που τελικά αποδίδει πολύ λιγότερα αναλογικά με το χρόνο και την προσπάθεια που έχουν καταβάλλει μαθητές και εκπαιδευτικοί σε αυτή τη διαδικασία.

Για να αλλάξουμε αυτή την κατάσταση, πρέπει να δημιουργήσουμε ένα νέο είδος σχολείου. Ο ρόλος του εκπαιδευτικού εδώ είναι κομβικός, ώστε η αλλαγή να έρθει από κάτω προς τα πάνω αξιοποιώντας την πολύτιμη και πολλές φορές καινοτόμα εμπειρία των εκπαιδευτικών μας. Χρειαζόμαστε να ενθαρρύνουμε την εμφάνιση ενός «νέου εκπαιδευτικού» με επαγγελματισμό, καλύτερη επιμόρφωση, μεγαλύτερους βαθμούς ελευθερίας στον εκπαιδευτικό σχεδιασμό, υπευθυνότητα και φυσικά καλύτερα αμειβόμενο.

Ο νέος εκπαιδευτικός θα είναι ένας σχεδιαστής περιβαλλόντων μάθησης για τους μαθητές που θα εργάζονται ενεργά σε αυτά και όχι κάποιος που αναμασάει το βιβλίο. Αντί να είναι αυταρχικός, θα πρέπει να επιτρέπει στους μαθητές να αναλάβουν μεγαλύτερη ευθύνη για τη δική τους μάθηση. Ο εκπαιδευτικός θα πρέπει να αποτελεί έγκυρη πηγή γνώσης χωρίς να είναι η αυθεντία. Πρέπει να αισθάνεται οικεία με το διδακτικό σχεδιασμό στο διαδίκτυο και στις ψηφιακές πλατφόρμες μάθησης. Αυτοί οι χώροι δεν λειτουργούν απλά ως χώροι **σχεδιασμού μαθημάτων**, ούτε απλώς ως ένα βιβλίο ή απλά σαν ένα τετράδιο εργασίας του μαθητή, αλλά είναι όλα αυτά μαζί σαν ένα σύνολο που μοιάζει με το Facebook και τα blogs. (*Για περισσότερες πληροφορίες επισκεφθείτε το:* <http://neamathisi.com>). Έτσι, ο νέος εκπαιδευτικός θα οργανώνει αποτελεσματικά το περιβάλλον μάθησης (την τάξη του) που μπορεί λειτουργεί και ως ηλεκτρονικός χώρος κοινωνικής δικτύωσης, ώστε οι μαθητές του να εργάζονται με πολλαπλούς τρόπους και να μαθαίνουν από αυτούς. Με αυτό τον τρόπο θα προετοιμάσει τον αυριανό πολίτη και εργαζόμενο που με άνεση θα μπορεί να αναζητά πληροφορίες αξιοποιώντας πολλαπλές πηγές γνώσης, θα υποβάλλει εκθέσεις αναλύσεις/περιγραφές σχετικά με το πρότζεκτ στο οποίο δουλεύει, θα αντιμετωπίζει και θα λύνει πραγματικά προβλήματα, θα αναλύει τα θέματα από διαφορετικές οπτικές γωνίες που απαιτούν κριτική σκέψη, θα εργάζεται ομαδικά και με συνεργατικό τρόπο, θα επικοινωνεί αποτελεσματικά και σε διαπολιτισμικά περιβάλλοντα, θα αξιοποιεί ψηφιακούς χώρους κοινωνικής δικτύωσης και θα μεταδίδει ένα νόημα με πολλαπλούς και ποικίλους τρόπους (με κείμενα, εικόνες, ήχο και βίντεο).

Όλα αυτά προϋποθέτουν μια μεγάλη στροφή στην επαγγελματική ταυτότητα του εκπαιδευτικού, καθώς η διδασκαλία όλο και περισσότερο μετατοπίζει την έμφασή της από την προφορική αφήγηση στην τεκμηρίωση και στο σχεδιασμό της μάθησης με συνεργατικό τρόπο. Αντί δηλαδή να κλείνουν την πόρτα της τάξης τους και να κάνουν ό,τι νομίζουν, οι νέοι εκπαιδευτικοί θα είναι επαγγελματίες που θα εργάζονται συλλογικά, θα μοιράζονται τα διδακτικά/μαθησιακά τους σχέδια με τους συναδέλφους τους και θα επανασχεδιάζουν και θα επαναχρησιμοποιούν τα σχέδια άλλων εκπαιδευτικών, θα αξιολογούν με ομαδικό τρόπο διδακτικά σχέδια άλλων συναδέλφων και θα κάνουν ομαδικές διδασκαλίες στην τάξη τους. Με άλλα λόγια, θα αναπτύσσουν μια επαγγελματική κουλτούρα αμοιβαίας υποστήριξης και ανταλλαγής και θα δημιουργούν μια επαγγελματική κοινότητα πρακτικής. Αυτό γιατί ο νέος εκπαιδευτικός θα κληθεί να διαχειριστεί πολύπλευρα μαθησιακά περιβάλλοντα, στα οποία δεν πρέπει όλοι οι μαθητές να είναι στην ίδια σελίδα του βιβλίου ταυτόχρονα. Στην πραγματικότητα, διαφορετικοί μαθητές μπορούν να δουλεύουν σε διαφορετικά πράγματα ανάλογα με το μαθησιακό τους επίπεδο, τις ανάγκες και τα ενδιαφέροντά τους. Επιπλέον, αντί να κάνουν μια τελική εξέταση, οι νέοι εκπαιδευτικοί θα αξιολογούν συνεχώς τους μαθητές και θα παρακολουθούν την πρόοδό τους συνεχώς για να βεβαιωθούν ότι η διδασκαλία τους είναι κατάλληλη για τις ανάγκες του κάθε μαθητή. Από κάθε άποψη, ο νέος εκπαιδευτικός θα πάρει μεγαλύτερο βαθμό ελέγχου της επαγγελματικής του ζωής και μεγαλύτερη ευθύνη για τα μαθησιακά αποτελέσματα των μαθητών του.

Πώς όμως μπορούμε να επιτύχουμε αυτή την αλλαγή στο ρόλο του εκπαιδευτικού; Πέρα από τη διαμόρφωση νέων εκπαιδευτικών στόχων, τον περιορισμό της ύλης, την αύξηση του σχολικού χρόνου και την αλλαγή των προγραμμάτων σπουδών που θα φέρνουν την Ελλάδα στον εικοστό πρώτο αιώνα, χρειάζεται και όλοι εμείς οι εκπαιδευτικοί να σχεδιάσουμε και να υλοποιήσουμε μαζί με τους μαθητές μας ένα κοινό μαθησιακό περιβάλλον πιο διαδραστικό, πιο ευχάριστο και πιο δημιουργικό. Αυτό το νέο μαθησιακό περιβάλλον θα δημιουργήσει περισσότερες επαγγελματικές ευκαιρίες επιμόρφωσης και συλλογικής μάθησης. Κάτι τέτοιο είναι ευθύνη όλων μας.